SL Uradni list Evropske unije C 42/3

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 42/03

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„ŚLIWKA SZYDŁOWSKA“

ES št.: PL-PGI-0005-0634-23.07.2007

ZGO ( X ) ZOP ( )

1. Ime:

„Śliwka szydłowska“

2. Država članica ali tretja država:

Poljska

3. Opis kmetijskega proizvoda ali živila:

3.1 Vrsta proizvoda:

Kategorija : Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

„Śliwka szydłowska“ je sliva s koščico ali brez nje, ki je bila posušena in dimljena.

Njena oblika je odvisna od sorte in je lahko različna, od sploščene do podolgovate. Za sadež sta značilna gladko in prožno meso ter zelo značilen in izrazit okus in vonj po dimu. Za slivo je značilna tudi zelo nagubana, vendar bleščeča koža temnomodrega sijaja.

Velikost „śliwka szydłowska“ je odvisna od sorte uporabljene slive, v enem kilogramu sadja pa je od 50 do 160 suhih sliv. Vsebnost vode v končnem proizvodu je od 35 do 45 %.

3.3 Surovine (samo za predelane proizvode):

Za proizvodnjo „śliwka szydłowska“ se uporabljajo samo kultivarji slive in češplje (Prunus domestica L. ssp domestica) ter njuni derivati: Stanley, Amers, Węgierka Dąbrowicka, Empress, Oneida, Jojo, Top, Valjevka, President in Damacha. Sadeži teh sort imajo želene značilnosti za sušenje in dimljenje, vključno z veliko vsebnostjo sladkorja in sorazmerno majhno vsebnostjo vode.

Za proizvodnjo „śliwka szydłowska“ se oberejo in uporabijo samo sadeži, ki so zreli in primerni za uživanje. Sadeži morajo biti zdravi, brez znakov gnitja ali mehaničnih poškodb in brez vidnih poškodb, ki jih povzročajo žuželke, pršice ali drugi škodljivi organizmi. Uporabljeni sadeži ne smejo imeti nobenih drugih poškodb, nečistot ali drugih nedoločenih organizmov, zaradi katerih ne bi bili primerni za uživanje.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Sušilnice, v katerih poteka celoten postopek sušenja in dimljenja, morajo biti na geografskem območju iz točke 4. Proizvodnja je dovoljena samo v posebnih tradicionalnih sušilnicah Szydłów. V proizvodnem postopku se uporablja les hrasta, gabra, bukve ali sadnih dreves. Lahko se uporabljajo druge vrste lesa, strogo prepovedano pa je uporabljati smolnati les (iglavcev).

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

—

4. Jedrnata opredelitev geografskega območja:

Proizvodno območje „śliwka szydłowska“ zajema občino Szydłów (108 km2), ki leži v okrožju Staszów v Svetokriškem vojvodstvu.

5. Povezava z geografskim območjem:

5.1 Posebnost geografskega območja:

Proizvodno območje „śliwka szydłowska“ je omejeno na občino Szydłów. Za to območje je značilna revna prst, ki pa je zelo bogata z apnencem (miocenski apnenec). Povprečna letna količina padavin na tem območju je po navadi 500–700 mm. Za območje sta značilna tudi majhna količina padavin in sorazmerno veliko sonca v poletnih mesecih. Vegetacijsko obdobje traja od 200 do 215 dni. Slive se pridelujejo na približno 80 % vseh zemljišč, ki se na tem območju uporabljajo za sadjarstvo. Sadovnjaki sliv so posajeni na približno 900 ha.

Lokalni pridelovalci imajo preprost dostop do surovin in so razvili način njihove predelave v posebnih sušilnicah. Značilne sušilnice, ki so jih domačini oblikovali in zgradili v slogu, prilagojenem njihovim edinstvenim spretnostim in znanjem, so sestavni del pokrajine v občini Szydłów. Na območju iz točke 4 je približno 400 posebnih sušilnic. Glede na to, da zadevno območje obsega 108 km2 in da je imelo leta 2004 5 118 prebivalcev, je bila v navedenem letu povprečno ena sušilnica na vsakih 13 prebivalcev in 3,7 sušilnice na km2. To nesporno dokazuje zelo tesno povezanost proizvoda z navedenim območjem ter priča o spretnostih in znanjih lokalnih pridelovalcev.

Za proizvodnjo „śliwka szydłowska“ se uporabljajo samo sušilnice, v katerih se lahko slive dimijo in sušijo z dimom in vročim zrakom, ne pa samo z vročim zrakom. Sušilnica je zgradba, katere velikost je odvisna od posebnih potreb pridelovalca (glede števila in velikosti plošč). Ko se vrata odprejo, se pokažejo navpična stojala; na njih stojijo mrežaste plošče, imenovane „laski“, ki jih je mogoče iz stojala potegniti kot predale. Te plošče so lesene. Najnižja plošča je približno 50 cm nad dnom peči, ki je pod ravnjo tal. Sušilnica ne sme biti višja od treh metrov. V zgradbi je tudi posebna miza za prebiranje sliv.

Sadeži se na plošče polagajo ročno. Razporediti jih je treba tako, da lahko zrak in dim brez težav dosežeta vsako slivo. Na plošče se položi različno število plasti sliv, odvisno od velikosti sadežev. Celotna plast ne sme biti debelejša od 12 cm.

Slive se sušijo in dimijo z vročim zrakom in dimom lesa listavcev, ki gori v peči pod ploščami. Prek plošč in sadežev, ki ležijo na njih, prehaja mešanica vročega zraka in dima. To je mogoče zaradi dvigovanja toplega zraka in kroženja dima. Temperatura v sušilnici je od 45 °C do 90 °C, odvisno od količine in kalorične vrednosti lesa v peči. Ker topel zrak kroži, je temperatura najvišja pri tleh, najnižja pa na sredini sušilnice. Celoten postopek sušenja in dimljenja povprečno traja približno 48 ur, vendar je trajanje odvisno od velikosti sadežev, temperature, ki se vzdržuje v sušilnicah, in zunanjih atmosferskih dejavnikov, zlasti temperature in vlažnosti.

Enakomerno posušeni in dimljeni sadeži se poberejo s plošč. Poberejo in preberejo se ročno. Vsak pridelovalec (z organoleptično analizo) preveri, ali slive izpolnjujejo merila, določena v opisu proizvoda, in ali so ustrezno posušene in dimljene. Vsako slivo preveri posebej. Sadeži, ki izpolnjujejo zahteve, se nato zberejo, preostali pa vrnejo v sušilnico.

Spretnosti in znanja lokalnih pridelovalcev so med drugim povezani z vedenjem, kako izbrati slive ustrezne kakovosti za surovine za sušenje z dimljenjem. Pomembne spretnosti in znanja lokalnih pridelovalcev pri sušenju z dimljenjem, ki vplivajo na kakovost končnega proizvoda, so: razporejanje sliv na plošče tako, da lahko vroč zrak in dim dosežeta vsako slivo; ročno prebiranje in obračanje sliv na ploščah vsaj dvakrat na dan, pri čemer se zagotovi, da so plošče ustrezno oddaljene od peči; dnevno določanje trajanja dimljenja in sušenja ter temperature v sušilnicah glede na velikost sadežev ter potrebno dimljenje in sušenje; in organoleptični pregled vsake slive posebej za zagotovitev ustrezne kakovosti, značilnosti ter ravni dimljenja in sušenja.

5.2 Posebnost proizvoda:

Meso „śliwka szydłowska“ je po navadi gladko in prožno, v celoti enakomerno posušeno in dimljeno ter ima zelo izrazit in lahko prepoznaven okus in vonj po dimu. Za slivo je značilna tudi zelo nagubana, vendar bleščeča koža temnomodrega sijaja. Ob prodaji ima „śliwka szydłowska“ veliko vsebnost vode, in sicer med 35 in 45 %. Ker so slive na ploščah razporejene v plasteh, ki niso debelejše od 12 cm, in ker se večkrat na dan ročno obrnejo, topel zrak in dim vse slive enako dosežeta, kar zagotavlja, da so slive dimljene in posušene ter dobijo posebne značilnosti „śliwka szydłowska“.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Zveza med „śliwka szydłowska“ in območjem temelji na njeni izjemni kakovosti, ki je rezultat edinstvenih spretnosti in znanj lokalnih pridelovalcev, in njenem slovesu, ki izhaja iz dolge proizvodne tradicije.

Visoko kakovost „śliwka szydłowska“ zagotavljajo edinstvene spretnosti in znanja lokalnih pridelovalcev ter tradicionalni proizvodni postopki, ki jih uporabljajo. Zasnova sušilnic in postopek sušenja izvirata iz strokovnega znanja in izkušenj lokalnih pridelovalcev. Lokalni pridelovalci uporabljajo spretnosti in znanja ter strokovno znanje in izkušnje, ki se precej razlikujejo od postopkov v drugih delih Poljske in na sosednjih območjih.

Zasnova sušilnic zagotavlja hkratno kroženje zraka in dima, tako se slive sušijo in dimijo. Spreminjanje položaja plošč v sušilnicah ter določanje ustrezne temperature in trajanja sušenja „śliwka szydłowska“ zagotavljata ustrezno kakovost, značilnosti ter raven dimljenja in sušenja. Lokalni pridelovalci na drugih območjih nimajo tega edinstvenega strokovnega znanja in izkušenj.

Sloves „śliwka szydłowska“ je povezan z dolgo tradicijo proizvodnje suhih sliv. Kot dokazuje etnografska raziskava, izvedena v občini Szydłów, so se slive v Szydłówu sušile in dimile vsaj že pred drugo svetovno vojno. Na podlagi izsledkov te raziskave se slive na tem območju sušijo že približno 80 let. V ponatisu časopisnega članka z naslovom „Szansa dla miasteczka“, objavljenem 25. novembra 1988 v časopisu Słowo Ludu, je mogoče najti informacije o proizvodnji „śliwka szydłowska“ in z njo povezanih težavah pri odkupu. Računi, ki so jih izdali različni odkupni centri v letih 1964 in 1967, kažejo obseg proizvodnje v letih pred tem. Zdaj se letno proizvede približno 800 ton „śliwka szydłowska“.

Časopisni članki, objavljeni v časopisih Echo Dnia – Echo Powiśla25. avgusta 2006, Gazeta Wyborcza – Kielce26. julija 2007 in v deseti številki revije Hasło Ogrodnicze leta 2005, pričajo o slovesu proizvoda. „Śliwka szydłowska“ priporočajo tudi na spletni strani http://www.potrawyregionalne.pl („Sezon na śliwki“).

Ugled proizvoda se kaže tudi v dejstvu, da mu je bila leta 2005 dodeljena nagrada „Perła“.

V Szydłówu že 10 let organizirajo posebno večdnevno prireditev – „Święto Śliwki“ (festival sliv), s katero se oglašuje proizvod. Ena od zanimivosti festivala je prikaz sušenja sliv s posebnimi tradicionalnimi ploščami, značilnimi za Szydłów. Ta predstavitev je jasno prikazana na plakatih, s katerimi se oglašuje festival.

Sklic na objavo specifikacije:

(Člen 5(7) Uredbe (ES) št. 510/2006)

http://www.minrol.gov.pl/DesktopDefault.aspx?TabOrgId=1620&LangId=0

(1) UL L 93, 31.3.2006, str. 12.